《寄显之太尉使燕山》
宋代·毛友

三年淮海静妖氛，老上龙庭又勒勋。塞外争看真太尉，行间犹识旧将军。

尘清漠北烽烟断，风落山前号令闻。预想归时如定远，争持白玉上青云。

作者简介：衢州西安人，字达可。初名友龙。徽宗大观元年进士。政和末，为给事中，建言太学初试补入县学生，并帘试以别伪冒；又建言州郡禁军出戍外，常留五分在州校阅。所言并用。守镇江，时方腊据睦歙，监司不以实闻，友奏言之，朱勔怒其张皇，遂与宫观。靖康元年，以朝请大夫、延康殿学士知杭州。有《左传类对赋》、《烂柯集》。